Rozhodnutie Komisie
zo 7. júna 2000,
ktorým sa v zásade uznáva kompletnosť dokumentácie predloženej na podrobné preskúmanie ohľadom možného začlenenia EXP60707B (acetamiprid) do prílohy I smernice Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2000) 1562)
(2000/390/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 1999/80/ES [2], najmä na jej článok 6 ods. 3,
keďže:
(1) Smernica 91/414/EHS (ďalej len "smernica") stanovila zostavenie zoznamu spoločenstva aktívnych látok povolených na začlenenie do prípravkov na ochranu rastlín.
(2) Firma Nisso Chemical Europe Gmbh 22. októbra 1999 predložila gréckym úradom dokumentáciu o aktívnej látke EXP60707B (acetamiprid).
(3) Uvedené úrady informovali Komisiu o výsledkoch úvodného preskúmania dokumentácie s cieľom zaistiť stanovenie všetkých informácií uvedených v prílohe II a aspoň jedného prípravku na ochranu rastlín, ktorý obsahuje príslušnú aktívnu látku podľa prílohy III príslušnej smernice. Následne, v súlade s článkom 6 ods. 2, žiadateľ predložil dokumentáciu Komisii a ostatným členským štátom.
(4) Dokumentácia pre EXP60707B (acetamiprid) bol 22. februára 2000 predložený Stálemu fytosanitárnemu výboru.
(5) Článok 6 ods. 3 smernice požaduje úradné potvrdenie na úrovni spoločenstva o tom, že každá dokumentácia spĺňa požiadavky o informáciách stanovených v prílohe II a aspoň o jednom prípravku na ochranu rastlín, ktorý obsahuje príslušnú aktívnu látku podľa prílohy III príslušnej smernice.
(6) Takéto potvrdenie je nevyhnutné na povolenie podrobného preskúmania dokumentácie a na povolenie členským štátom udeliť dočasné povolenie prípravkov na ochranu rastlín, ktoré obsahujú príslušnú aktívnu látku, pričom musia byť dodržané podmienky stanovené v článku 8 ods. 1 smernice a najmä podmienka vzťahujúca sa na podrobné posúdenie aktívnej látky a prípravok na ochranu rastlín na základe požiadaviek stanovených v smernici.
(7) Takéto rozhodnutie nebráni tomu, aby boli od žiadateľa požadované ďalšie dáta alebo informácie, s cieľom objasniť určité body v dokumentácií. Žiadosť, ako je stanovené v správe 9, vydaná spravodajským členským štátom na predloženie ďalších nevyhnutných dát s cieľom objasnenia dokumentácie nemá vplyv na časový limit predloženia správy.
(8) Členské štáty a Komisia súhlasia s tým, že Grécko vykoná podrobné preskúmanie dokumentácie pre EXP60707B (acetamiprid).
(9) Grécko, čo najskôr avšak najneskôr v priebehu jedného roka od dátumu uverejnenia tohoto rozhodnutia, poskytne správu o záveroch preskúmania, spolu so všetkými odporúčaniami, ktoré sa týkajú začlenenia alebo nezačlenenia, ako aj všetky súvisiace podmienky.
(10) Opatrenia stanovené v tomto rozhodnutí sú v súlade so stanoviskom Stáleho fytosanitárneho výboru,
PRIJALA TOTO ROZHODNUTIE:
Článok 1
Nasledujúca dokumentácia v zásade spĺňa požiadavky dát a informácií stanovené v prílohe II a aspoň jedného prípravku na ochranu rastlín, ktorý obsahuje príslušnú aktívnu látku podľa prílohy III smernice, pri zohľadnení navrhnutých spôsobov použitia:
Dokumentácia, ktorá bola 22. februára 2000 predložená Stálemu fytosanitárnemu výboru prostredníctvom firmy Nisso Chemical Europe Gmbh Komisii a členským štátom, s cieľom začlenenia EXP60707B (acetamiprid) ako aktívnej látky do prílohy I smernice 91/414/EHS.
Článok 2
Toto rozhodnutie je adresované členským štátom.
V Bruseli 7. júna 2000